
ABSTRACT:
Baggrund: Undersøgelser af populationen af patienter i psykiatrisk regi der modtager musikterapi, har tidligere dokumenteret adherence, forstået som stabilt og højt fremmøde til sessioner (hypotese 1) og lavt drop out fra behandling (hypotese 2). Videre har undersøgelser vist, at personer der modtager musikterap ofte har F 20 eller F 60 diagnoser. 
Mål: Dette studie har dels til hensigt at monitorere anvendelsen af musikterapi i psykiatrien og dels undersøge, om hypotese 1 og 2 kan bekræftes eller afkræftes.
Metode: Registerdata over en periode fra oktober 2013 til marts 2014, fra musikterapeuter der frivilligt vælger at deltage i undersøgelsen. 
Fund: Analysen bekræfter hypotese 1 for patienter i hospitals- og socialpsykiatri, men ikke for patienter i retspsykiatri. Hypotese 2 bekræftes. Populationen har skiftet profil og domineres af personer med F 20 diagnoser. Individuel behandling er hyppigst, og der ses en bred anvendelse af musikterapeutiske metoder. Den gennemgående tilgang til behandlingen har fokus på både ressourcer og symptomer. Musikterapeuterne har ofte et eklektisk teoretisk syn på den behandling de udfører. 
Diskussion: Det diskuteres, om undersøgelsen er repræsentativ, og øvrige fund sættes i relation til tidligere undersøgelser. Diskussionen afsluttes med en status og perspektiver for musikterapi i psykiatrien i Danmark fremover.
Konklusion: Hypotese 1 kan delvist bekræftes og hypotese 2 bekræftes. Patienter med F 20 diagnoser udgør den største målgruppe. 


INDLEDNING: 
Denne undersøgelse søger at kortlægge anvendelsen af musikterapi i psykiatrien i Danmark i perioden oktober 2013 til marts 2014. Undersøgelsen har flere formål: Dels at give et billede af omfanget af musikterapi som behandlingsform inden for dette område, dels at undersøge om adherence til behandlingen (defineret som stabilt fremmøde) stadig er højt og dropout relativt lavt  - jf. tidligere undersøgelser af patientpopulationen i 1997 (Hannibal og Pedersen, 2000) og i 2003-04 i Hannibal, 2005), og fra perioden 2005-06 (Hannibal, Pedersen, Hestbæk, Sørensen & Munk-Jørgensen, 2012). I sidstnævnte undersøgelse sås et samlet fremmøde til de aftalte sessioner på 90 % for patienter med skizofreni-diagnose, og 87 % for patienter med personlighedsforstyrrelses-diagnose. Dropout var lav: 11 %. Ift. fordelingen af psykiatriske diagnoser sås en overrepræsentation af patienter med diagnoserne skizofreni og personlighedsforstyrrelser. 
I den aktuelle undersøgelse indgår oplysninger fra musikterapi i hospitalspsykiatrien (Aalborg Universitetshospital – Psykiatrien), socialpsykiatrien (Marielund - Center for Socialpsykiatri, Sønderparken – Center for socialpsykiatri) og retspsykiatrien (Nykøbing Sj.). En pt er registreret som også havende tilknytning til distriktspsykiatri.
Da det er hensigten at få be- eller afkræftet, om der stadig er tegn på høj adherence til behandlingen opstilles følgende hypoteser: 
1. Patienter i musikterapi har høj grad af adherence, defineret som fremmøde på 87-90 %. 
2. Patienter i musikterapi har et gennemsnitligt dropout på 10 % eller mindre.
Foruden at undersøge dette, udarbejdes der en deskriptiv opgørelse af patientpopulationen, dens psykiatriske karakteristika og den anvendte musikterapi. Herunder beskrives den terapeutiske setting, antal sessioner, anvendte metoder/interventioner, terapeutisk fokus og den teoretiske forståelsesramme. 
Man kan med rette spørger: Hvorfor præsenteres disse fund først undersøgelse nu? Der er flere grunde til forsinkelsen. Dels opstod der tvivl om materialet kunne anvendes, da det blev indsamlet som en del af en anden undersøgelse med fokus på validiteten af et spørgeskema: Helping alliance questionnaire-II., som blev publiceret (Hannibal et al., 2017). Det spørgsmål blev først afklaret i 2018, hvor efter bearbejdning af data og manuskriptet påbegyndtes. Denne proces har taget tid, og derfor denne forsinkelse. Materialet har været gennem review og blev afvist. Vi mener dog stadig, at undersøgelsen har relevans og derfor udgives det her som notat. Dette spørgsmål behandles også i diskussionsafsnittet. 

OPBYGNING:
Artiklen indledes med en beskrivelse af undersøgelsesdesign og en præsentation af populationen. Her gennemgås de deskriptive data. Derefter undersøges hypotese 1 og 2. Data præsenteres og kommenteres løbende. I diskussionsafsnittet fokuseres på om undersøgelsen er repræsentativ samt øvrige fund. Diskussionen afsluttes med en status og perspektiver for musikterapi i psykiatrien i Danmark fremover og her sammenfattes resultaterne i konklusionen omhandlende fremmøde, målgruppe og interventioner.
 
DESIGN:
Data anvendt i denne undersøgelse bestod af registerdata, indsamlet over en periode på 6 måneder fra oktober 2013 til og med marts 2014. Der indgik demografiske data (køn, alder), psykiatriske data (diagnose, medicin, øvrig behandling) og musikterapeutiske data (antal sessioner, fremmøde, dropout, interventionsmetode og tilgang). Der blev indsamlet registerdata ved behandlingens start for de patienter som påbegyndte behandling og fra patienter der allerede var i behandling ved undersøgelsens start og der blev indsamlet data ved behandlingens afslutning eller ved undersøgelsens afslutning for de patienter som fortsatte i behandling. For at sikre, at der ikke indgik falsk positive informationer i forhold til dropout, inkluderedes en follow-up periode for de patienter/brugere, der fortsatte i behandling ud over 31.03.2014. De blev fulgt i 3 måneder for at der kunne registreres eventuel dropout af behandlingen i denne periode. 
Som databeskyttelse anvendtes synonymisering, som foregår ved, at hver musikterapeut får tildelt en bogstavkode. På hvert registerark påførtes denne kode samt et nummer for hver patient. Hver patient modtog et nummer som var identisk med patientens nummer i den rækkefølge terapeuten mødte patienten. Om man fik nr. et eller fire afhang altså af, i hvilken rækkefølge den enkelte terapeut så patienten i den pågældende periode. Dette udgør tilsammen patientens identifikationskode. Eksempelvis henviser A2 til patient nummer 2 hos musikterapeuten med koden A. Der indsamledes således ikke informationer som navn, adresse eller cpr.nr., og data kan derfor betragtes som beskyttede, da identifikationsnøglen er destrueret. I henhold til daværende lov om registerdata kunne disse data indsamles uden skriftligt samtykke. Det bemærkes, at persondataloven (GPDR) siden er ændret mht. til regler for indsamling og anonymisering. Registerdata-oversigt fremgår af bilag. 1.
Der blev givet tilladelse til opbevaring af data i registertilsynet (j.nr. 2013-41-2182). 
Undersøgelsen omfatter følgende patienter:
Inklusionskriterierne var følgende: Alle patienter i behandlingsforløb hos de respektive musikterapeuter blev registreret. Behandlingsforløb blev defineret som gentagne musikterapisessioner efter aftale, minimum 3 sessioner. Hvis musikterapeuten havde den samme patient flere gange i åbne grupper som eksempelvis lyttegrupper, vurderede musikterapeuten, om der var tale om et kontinuerligt forløb. Der var to kategorier af patienter: 
1. De patienter som startede deres musikterapiforløb efter 01.10.2013. 
2. De patienter som allerede var i gang med et musikterapiforløb d. 01.10.2013. Disse indgik som igangværende patienter.
Eksklusionskriterium: Patienter der havde to eller færre sessioner med musikterapeuten. 

DATABESKRIVELSE:
I alt 53 patienter modtog musikterapi i den pågældende periode. De fordelte sig på følgende måde:
Tabel 1: Demografiske data (antal/%):
	Demografi:

	Kvinder
	28 (52,8%)

	Mænd
	25 (47,2%)

	Alder middel
	42,6 år

	Social status:

	I arbejde
	1 (1,9%)

	Selvstændig
	0

	Arbejdsløs/understøttelse
	1 (1,9 %)

	Under uddannelse/SU
	4 (7,5%)

	Førtidspension
	36 (67,9%)

	Alderspension
	2 (3,8%)

	Kontanthjælp
	  8 (15,1%)

	Ikke oplyst
	1 (1,9%)



Der er en 2% overvægt af kvindelige patienter i musikterapi i forhold til landsgennemsnittet 2014. Den gennemsnitlige alder er 42,6 år, hvilket er tæt på landsgennemsnittet på 40,7. (https://www.statistikbanken.dk/KM1). Gruppen er langt fra landsgennemsnittet hvor 4 % af hele befolkningen modtog førtidspension. I denne gruppe modtog 67,9% førtidspension. Én patient er i arbejde, én arbejdsløs og fire er under uddannelse. I alt 88,6 % er på offentlig forsørgelse.  

Tabel 2: Psykiatri data (antal/%):
	Fordeling: 

	Socialpsykiatri
	22 (41,5%)

	Hospitalspsykiatri + Distriktspsykiatri[footnoteRef:2] [2:  En patient var henvist fra distriktspsykiatrien og modtog behandling i hjemmet og på hospitalet under indlæggelser. Patienten er derfor medregnet i statistikken for musikterapi i hospitalspsykiatri.] 

	23 (43,4%)

	Retspsykiatri
	  8 (15,1%)

	Behandlingsstatus ved start på undersøgelse:

	Korttidsafsnit/ modtageafsnit
	1 (1,9%)

	Indlagt lukket afd.
	3 (5,7%)

	Indlagt åben afd.
	  7 (11,3%)

	Ambulant behandling hospital
	10 (18,9%)

	Selvhenvist (socialpsykiatri)
	  8 (15,1%)

	Socialpsykiatri 
	16 (30,2%)

	I hjemmet
	0

	Retspsykiatri
	8 (15,1%)

	Primærdiagnose:

	F 00 Organiske forstyrrelser
	   1 (1,9%)

	F 20 Skizofreni psykotiske tilstande mm
	   37 (69,8%)

	F 30 Affektive lidelser
	     7 (13,2%)

	F 40 Nervøse, stress relaterede lidelser
	2 (3,8)

	F 50 Adfærdsændrende forstyrrelser
	   1 (1,9%)

	F 60 Personlighedsforstyrrelser
	   4 (7,5%)

	F 80 Psykiske udviklingsforstyrrelser
	0

	F 90 Adfærd og føleforstyrrelser i barndom og ungdom
	  1 (1,9%)



Musikterapi anvendtes i undersøgelsesperioden bredt i både hospitals, social- og retspsykiatri, men stort set ikke i distriktspsykiatri. Musikterapi anvendtes i alle dele af behandlingen, fra korttidsafsnit/ modtageafsnit til socialpsykiatri. 20,8 % af patienterne modtog musikterapi under indlæggelsen og 15,1 % i som del af retspsykiatrisk behandling. 22.6 % modtog musikterapi i ambulant regi, mens de resterende 41,5% modtog musikterapi som brugere på et socialpsykiatrisk center.  
Diagnostisk anvendtes ICD-10’s kategorier. Der sås en overvægt af patienter med F 20 diagnoser, som dækker over psykose og skizofrenilidelser (69.8%). Dette er en ændring fra tidligere, således at andelen af patienter med diagnoser F 20 er øget fra 1/3 til 2/3 af alle patienter, der modtog musikterapi. 
[bookmark: OLE_LINK1][bookmark: OLE_LINK2]Deles data op i forhold til de tre områder hospital-, social- og retspsykiatri ses følgende billede.

Graf 1: Diagnosegrupper i hospitalspsykiatri (n=20)/distriktspsykiatri (n=1) der modtager musikterapi[footnoteRef:3]  [3:  F 10, F20 mm er henvisning til diagnosegrupper i ICD-10.  F20: Skizofreni og psykoser, F30: Affektive lidelser, F40 Nervøse tilstande, F60: Personlighedsforstyrrelser] 


Graf 2: Diagnosegrupper (n=24) (%) i socialpsykiatri der modtager musikterapi

Det ses i graf 1 og 2, at hospitals- og socialpsykiatri ikke havde helt samme brugerprofil. I hospitalspsykiatrien var knap 48% af patienterne diagnosticeret med skizofreni, mens der var pt. med depression (38,5%), angst (9,5%) og personlighedsforstyrrelse (14,2%). Modsat ses, at 83% af brugerne af musikterapi i socialpsykiatri havde diagnosen skizofreni. Ud fra det foreliggende materiale var der tydelige forskelle i patientprofilerne inden for de respektive områder. Retspsykiatrien afrapporterede i denne undersøgelse udelukkende patienter med en skizofrenidiagnose. 

Tabel 3: Tværfaglig behandling:
	Tværfaglig behandling

	Lægesamtaler: Treatment as Usual (TAU)
	25 (47,1%)

	Miljøterapi
	38 (71,7%)

	Fysioterapi
	14 (25,4%)

	Ergoterapi
	10 (18,8%)

	Verbal psykoterapi
	4 (7,5%)

	Kunstterapi
	4 (7,5%)

	Mindfulness (ex. ACT)
	2 (3,8%)

	Andet
	3 (5,6%)



Over 2/3 af alle patienter, der modtog musikterapi, modtog samtidig anden behandling. Kun 2 patienter modtog ikke et af de ovennævnte tilbud. 18 patienter (33,9%) modtog kun miljøterapi eller standardbehandling (Treatment as Usual: TAU) sammen med musikterapi, og 11 patienter (20,7%) modtog kun lægesamtaler udover musikterapi. 4 patienter (7,5%) modtog verbal psykoterapi samtidig med musikterapien, og 4 (7,5%) modtog kunstterapi samtidig. 
På den baggrund ses en tendens til at musikterapi overvejende blev anvendt sammen med miljøterapi og lægesamtaler, og sjældnere kombineret med andre psykoterapitilbud. 
96,2% af patienterne modtog medicin ved undersøgelsens start og 92,4 % modtog medicin ved undersøgelsens afslutning. Dette bekræfter, at kombinationen af medicin og musikterapi er almindeligt forekommende.

Besvarelse af hypoteser
I nedenstående afsnit undersøges hypotese 1 og 2. Hypotese 1 omhandler hvorvidt patienter i musikterapi har høj grad af adherence for patienter i musikterapi. Adherence til behandlingen blev defineret som fremmøde på 87-90 % af aftalte sessioner. Hypotese 2 omhandler omfang af dropout fra behandlingen, der blev defineret som optimalt 10 % eller mindre.
  
Tabel 4: Dosis og adherence
	Dosis (antal gennemf. sess.) og adherence til behandlingen
	Middel
	Median
	Stand. afv

	Antal gennemførte sessioner ved undersøgelsens start: 
	25,10
	12
	32,46

	Antal gennemførte sessioner i undersøgelsesperioden:
	12,94
	13
	6,53

	Grad af fremmøde i % *
	85,12 %
	87,5%
	16,38


* Antal af i forvejen aftalte sessioner i forhold til udeblivelser = fremmøde/aftaler x 100
Hypotese 1: Samlet kan hypotese 1 ikke bekræftes for alle pt., da det gennemsnitlige fremmøde til aftalte sessioner var 85 % og derfor marginalt mindre end i tidligere opgørelser. Differentieres tallene mellem patienter i musikterapi i socialpsykiatrien, hospitalspsykiatri og retspsykiatri ændrer billedet sig markant. I figur 3 ses, at det gennemsnitlige fremmøde i socialpsykiatrien var 90 %, mod 87% i hospitals- og distriktspsykiatrien og 71% i retspsykiatrien. Da musikterapi i retspsykiatrien ikke indgik i de tidligere opgørelser, ses et identisk billede med tidligere undersøgelser. 
Figur 3: fremmøde set i forhold til kontekst


Det ses også i tabel 4, at dosis – defineret som antal sessioner givet i undersøgelsesperioden – var  relativt ensartet, men materialet viser, at der var undtagelser. En pt. stoppede sit forløb efter 152 sessioner, og modtog kun 2 sessioner i undersøgelsesperioden. Forløbets afslutning var planlagt med gradvis udfasning for øje. En pt. modtog 41 sessioner i undersøgelsesperioden og forløbet fortsatte. Sådanne forskelle gør tallene vanskeligt sammenlignelige. Der findes desuden ikke data, der kan dokumentere sammenhæng mellem dosis og udbytte. 

Tabel 5: Opstart, afslutning og dropout af musikterapibehandling (MT)
	Antal pt. startet i MT i undersøgelsesperioden
	16 (30,1%)

	Antal pt. i musikterapeut behandling ved undersøgelsens start
	37 (69,9%) 

	Antal behandlingsforløb der afsluttes planlagt i undersøgelsesperioden
	23 (43,4%) 

	Antal pt. der fortsætter forløbet MT? ud over undersøgelsesperioden
	28 (52,8%)

	Dropout (stoppet i utide) i undersøgelsesperioden og follow-up periode
	2 (3,8%)



Hypotese 2: I forhold til dropout fra behandlingen blev patienterne fulgt i seks måneder. Godt 53% af patienterne fortsatte behandlingen ud over undersøgelsesperioden, med risiko for at flere droppede ud uden at det fremgår af data. Ved follow-up efter 3 måneder var ingen af de patienter der fortsatte behandlingen droppet ud. I alt sås et drop out på 3,8 %. Dette bekræfter hypotese 2.

KARAKTERISTIKA VED DEN YDEDE MUSIKTERAPI
I undersøgelsen indgår data der beskriver behandlingsrammen, behandlingsform, anvendte interventioner, det terapeutiske fokus og terapeutens teoretiske referenceramme.

Tabel 6: Musikterapi setting
	Musikterapi behandlingsramme

	Individuel musikterapi
	40 (75,4%)

	Ad hoc grupper (ex. lyttegrupper, sanggruppe)
	4 (7,5%)

	Gruppe
	12 (22,6%)

	Musikterapi i musikterapilokale
	45 (84,9%)

	Musikterapi på afdeling/på stue
	12 (22,6%)

	Andet
	1 (1,9%)



Som det fremgår af tabel 6, var den hyppigst anvendte behandlingsramme individuel musikterapi. Enkelte pt. modtog både gruppe- og individuel musikterapi. Musikterapi foregik oftest (4/5) i et særligt musikterapilokale og i godt 1/5 af tilfældene i et rum uden for musikterapien. Da nogle patienter modtog mere end en type behandling, skal tabel 6 ikke ses som akkumulerede tal, men som repræsenterende hver ramme for sig. Derfor ses det, at 84,9 % modtog musikterapi i musikterapilokale, og 22,6 % havde også/eller modtog musikterapi i afdeling/på stue.

Tabel 7: Interventionsformer
	Musikterapeutisk intervention

	Improvisation
	14 (26,4%)

	Sangskrivning
	3 (5,7%)

	Sammenspil
	8 (15,1%)

	Lyttegrupper (receptiv)
	13 (24,5%)

	Musiklytning (øvrige receptive interventioner)
	19 (35,8%)

	GIM
	5 (9,4%)

	Samtale + musikalsk intervention
	33 (62,2%)

	Anden
	18 (33,9%)



I 2/3 af sessionerne anvendtes verbale interventioner, men altid sammen med musiske interventioner. Andre interventionsformer anvendtes i 1/3 af sessionerne. Andre receptive metoder end Guided Imagery and Music (GIM) anvendtes i knap 36 %. Lyttegrupper 25 % og GIM knap 10 %[footnoteRef:4]. Improvisation anvendtes i 26% af forløbene. Sangskrivning, sammenspil og GIM blev anvendt i mindre grad end de øvrige interventionsformer.  [4:  GIM anvendes aktuelt intensivt for patienter med PTSD. Således modtog 22 pt med denne diagnose i 2019 musikterapi i form af GIM.] 


Samtale indgår i de fleste behandlinger inden for psykiatri, og dette ses også her. De fleste patienter havde et fungerende sprog, og samtale om musikken med psykoterapeutisk eller ressource specifikt fokus anvendtes bredt. Sangskrivning anvendtes relativt lidt og improvisation kun i en ¼ af terapiforløbene. Dette er uventet, da klinisk improvisation er den grundlæggende metode i uddannelsen på Aalborg Universitet.

Tabel 8: Terapeutisk fokus
	Terapeutisk fokus

	Kun patologi/problem-orienteret
	2 (3,8%)

	Både patologi/problem-orienteret og salutogenetisk /ressource-orienteret
	34 (64,2%)

	Kun ressource-orienteret (empoverment)
	16 (30,1%)

	Procesorientering (PROMT)
	7 (13,2%)



Det terapeutiske fokus var helt overvejende problem- og ressourceorienteret. Den manualiserede metode kaldet PROMT (Hannibal et al., 2012, Hannibal et al., 2019) har dette fokus. Lidt under 1/3 af undersøgelsens musikterapiforløb havde alene et ressourceorienteret fokus. Et ensidigt fokus på patologi sås i et fåtal af musikterapiforløb. Undersøgelsen afslører dog ikke mere specifikt balancen mellem den problem- og ressourceorienterede orientering.

Tabel 9: Musikterapeutens teoretiske forståelsesramme
	Teoretisk forståelsesramme

	Psykodynamisk
	37 (69,8%)

	Kognitivt
	5 (9,4%)

	Behavioristisk
	0 (0%)

	Mentaliseringsbaseret terapi (MBT)
	8 (15%)

	Mindfulness
	8 (15%)

	Oplevelsesorienteret
	28 (52,8%)

	Systemisk
	2 (3,7%)

	Eklektisk
	21 (36,6%)

	Andet (skriv)
	6 (11,3%)

	Kun én forståelsesramme
	9 (16,1%)



I besvarelsen var det tilladt at afkrydse flere forskellige orienteringer. Og flere angav således både at være eksempelvis psykodynamisk og eklektisk orienterede. Derfor kan tabellen ikke oplyse om den indbyrdes balance mellem de forskellige kategorier. Tabellen viser dog, at over 2/3 af musikterapeuterne anvendte en psykodynamisk forståelsesramme og over halvdelen havde en oplevelsesorienteret forståelsesramme. Overordnet ses altså en eklektisk anvendelse af forskellige psykoterapeutiske teorier og metoder. Lidt over 1/3 angav at være eklektiske og kun i ni tilfælde blev der angivet en enkelt teoretisk ramme (16,1%). Det vil sige, at i over 4/5 af alle forløb blev der anvendt flere teoretiske forståelsesrammer i den musikterapeutiske behandling. 

OPSAMLING PÅ DATA OG DISKUSSION
Diskussionen formes som en dialog mellem undersøgelsen konkrete fund og nyere litteratur om musikterapi i psykiatrien. Til sidst behandles spørgsmålet om undersøgelsens aktualitet. 

Undersøgelsen viser mange interessante detaljer om de patienter, der modtog musikterapi: hvor de modtog den, hvordan det foregik mm. 
Populationen: Fordelingen af mænd og kvinder meget lige. Aldersmæssigt var gruppen, som nævnt, meget tæt på landsgennemsnittet. I dette materiale indgik ikke børn og unge, og der rapporteres således udelukkende tendenser i musikterapiens ydelser i voksenpsykiatrien. Videre ses, at fordelingen i patientantal mellem hospitals- og socialpsykiatri var nogenlunde lige, mens fordelingen set ud fra målgruppe var forskellig. Der var større diversitet i målgruppen, der modtog musikterapi i hospitalsregi. Materialet giver ikke nogen forklaring på denne forskel, men bekræfter, at målgruppen for musikterapi fortsat er patienter med vanskelige og alvorlige psykiatriske tilstande. 67 % af patienterne havde en diagnose inden for F20 området. Dette materiale indeholder ikke information om henvisningsgrunde og eventuelt udbytte af behandlingen. At målgruppen ændres løbende og udvikles, kan ses i en opgørelse fra Aalborg Universitetshospital-psykiatrien, hvor gruppen af pt med PTSD er steget kraftigt efter GIM er blevet et permanent tilbud til denne målgruppe. Men samtidig bekræftes indtrykket fra tidligere, at målgruppen af person med skizofrenilidelser fortsat udgør en betydelig del. 
Hospitals- og socialpsykiatri: 24 af de 53 pt. modtog musikterapi i socialpsykiatrien og 20 pt i hospitalspsykiatrien. I hospitalsregi fordelte behandlingen sig på kortidsafsnit (1 pt.), lukkede afdelinger (3 pt.), åbne afdelinger (6 pt.) og ambulant fra hjemmet (10 pt.). Dette tyder på, at musikterapi i dette materiale anvendtes mere i efterbehandlingen efter udskrivelse, enten i ambulant behandling eller hvor pt. var tilknyttet socialpsykiatrien. At musikterapi anvendes til målgruppen med psykoselidelser, ses også i vore nabolande, navnlig i Norge, hvor musikterapi indgår i det norske helsedirektorats nationale retningslinjer for skizofrenibehandling (Norwegian Directorate of Health, 2013). Her er anbefalingen, at musikterapi påbegyndes så tidligt som muligt, og at den varetages af en uddannet musikterapeut (Ibid. s. 71).
Den foreliggende undersøgelse viser endvidere, at pt. i musikterapi ofte fik TAU (Treatment as Usual), men ikke så ofte i en kombination af musik og andre psykoterapier. Dette stemmer overens med almindelig praksis for psykoterapi, hvor det anbefales, at patienter indgår i et terapiforløb ad gangen. 
Behandlingsdosis: I undersøgelsesperioden modtog pt. i gennemsnit 13 sessioner over seks måneder. Dette svarer til andre undersøgelser, hvor dosis er 15 sessioner i gennemsnit i samme periode (Jensen, 2011). Det er dog almindeligt at modtage musikterapi over længere forløb, og dette ses også i denne undersøgelse, hvor over halvdelen af pt. fortsatte ud over undersøgelsesperioden. For de pt der var i gang med musikterapi inden undersøgelsesperiodens start, var det gennemsnitlige antal musikterapisessioner ved afslutning 65. Dette er i god overensstemmelse med de anbefalinger, der er dokumenteret i forskningen (Gold et al., 2009). Her ses, at dosis og effekt følges ad for flere parametre – såsom det generelle symptomniveau, negative symptomer, depression og funktionsniveau. Dog rapporteres forskelle i hvor stor effekten er ved øget dosis. Forskningsresultater peger på størst behandlingseffekt af musikterapi efter 16-51 sessioner (Gold et al., 2009, s. 204)
Adherence til behandling, drop-out og alliance: Adherence til behandlingen er defineret som høj gennemførselsprocent af planlagte sessioner, har været beskrevet tidligere (Hannibal og Pedersen, 2000; Hannibal, 2005). Resultaterne af denne undersøgelser er identiske med de tidligere studier i forhold til grad af gennemførte sessioner. I gennemsnit gennemførtes 85,5 % af alle sessioner. Når der korrigeres for tallene fra retspsykiatrien, er det gennemsnitlige fremmøde 88,7%, identisk med tidligere undersøgelser. I undersøgelsen fra 2005 var indsamlings- og follow-up-perioderne begge på et år. En større gruppe af pt. modtog musikterapi i hospitalsregi (3/4), hvilket altså var mere ligeligt fordelt i undersøgelsesperioden. Der er i dette materiale et meget lavt drop-out, og data i denne undersøgelse kan således underbygge den kliniske erfaring, at mange pt. der modtager musikterapi, dels møder til deres aftalte behandling og dels afslutter behandling efter aftale. Dette er beskrevet som indikation på, at der udvikles en terapeutisk alliance i musikterapien. Dette er endnu ikke bekræftet i empiriske undersøgelser, men et studie, hvor dele af dette materiale indgår, har undersøgt anvendelighed af en dansk version af spørgeskemaet Helping Alliance questionnaire – II (HAq-II) (Luborsky et al., 1996). Resultatet af denne undersøgelse er, at HAq-II er et validt måleinstrument til at undersøge allianceudvikling i musikterapi med den beskrevne målgruppe (Hannibal et al., 2017). Resultatet af undersøgelsen viser følgende: 60 % reporterer en høj alliance; der er ingen forskel på om man har en psykose- eller ikke psykose-diagnose, og ingen forskel på køn eller alder. Data støtter derfor den kliniske antagelse, at selv patienter med alvorlige psykiske lidelser, der modtager musikterapi, kan opbygge en alliance til terapeuten. Der er dog behov for at undersøge, hvilken betydning musikken har, da verbale interventioner er en del af mange terapiforløb, og det derfor ikke umiddelbart kan konkluderes, at musikken er den specifikke faktor. Der eksisterer forskning, der understøtter antagelsen om, at en ressource-baseret tilgang til musikterapi kan være mere virkningsfuld end TAU for patienter med lav behandlingsmotivation -  bl.a. på negative symptomer, funktionsniveau og social undgåelse (Gold et al., 2013). 
Den musikterapeutiske setting: Musikterapien anvendes i mange forskellige settings, men oftest som individuelt tilbud og oftest i et musikterapilokale. At musikterapi oftest udføres i et særligt indrettet musikterapilokale indikerer, at musikterapi i psykiatrien i overvejende grad anvendes som terapi i traditionel forstand, hvor der er faste rammer, et intimt rum med fortrolighed, tydelig rollefordeling, tavshedspligt m.m. Ses dette i forhold til spørgsmålet om analytisk orienteret musikterapi over for samfundsmusikterapi (Hannibal, Pedersen & Hestbæk, 2014), så vil de aktiviteter, der indbefatter samfundsmusikterapi ikke indgå i dette materiale. Det skyldes, at man i samfundsmusikterapien almindeligvis ikke arbejder med faste aftaler og faste rammer. I samfundsmusikterapien forgår musikterapien i et åbent rum, og der er ikke samme krav til afgrænsning som i den analytiske orienterede musikterapi. Det må derfor antages, at patienter der modtager samfundsmusikterapi, ikke indgår i dette materiale. Den bredde af aktiviteter som samfundsmusikterapien muliggør, er beskrevet i en brugerundersøgelse (Jensen, 2011). Her dokumenterer Jensen, at mange personer (over 100) kan involveres og nås gennem samfundsmusikterapeutiske aktiviteter. Denne tilgang anvendes bl.a. på Kultur- og kontaktstedet Kragelund i Århus.
Musikterapeutiske interventionsformer: Den sidste del af data har fokus på interventionsform, terapeutisk fokus og terapeuternes teoretiske forståelsesramme. Den mest gennemgående interventionsform var samtale, som dog aldrig forekom uden musikalske aktiviteter. Men ikke desto mindre er samtale en central del af de færdigheder, en musikterapeut anvender i sit kliniske arbejde inden for det psykiatriske område. Der anvendtes også andre interventionsformer end musiske. Hvad dette omhandler, er dog ikke specificeret. Receptiv musikterapi anvendtes i stort omfang, og GIM metoden er på vej frem i psykiatrien i Danmark, som det også fremgår af en anden undersøgelse fra samme periode (Bonde, 2017). Det er overraskende, at aktive musikterapi-interventioner som improvisation kun anvendtes i ca. en fjerdedel tilfælde, og sammenspil og sangskrivning i endnu mindre grad. 
Det terapeutiske fokus og teoretisk ramme: Fokus i behandlingen var i overvejende grad både patologi-/problemorienteret og ressourceorienteret. Musikterapeuten havde dermed både fokus på symptomer og ressourcer. Af data fremgår det, at de fleste musikterapeuter havde en eklektisk tilgang til terapiteori. Psykodynamisk og oplevelsesorienteret tænkning prægede billedet. Også andre teoretiske retninger forekom. Der blev ikke spurgt til specifikke musikterapiteori-modeller som eksempelvis ressource-orientering eller procesorientering. Dette vil være oplagt at gøre i en opfølgende undersøgelse, da ressourceorienteret musikterapi anvendes og nu er manualiseret (Gold et al., 2013).  I undersøgelsen blev der specifikt spurgt til de mere traditionelle psykoterapier. Dog viste data, at mange musikterapeuter har ressourcefokus sammen med fokus på det patologiske (64,5%).  Den ressource-orienterede musikterapi (Rolvsjord, 2010) anvendtes af 30 % af de adspurgte musikterapeuter. 

Undersøgelsens aktualitet og rolle i psykiatrien i Danmark: 
Undersøgelsens aktualitet kan også diskuteres, da data er indsamlet i 2013-14. Der er i de seneste år ansat flere musikterapeuter inden for det psykiatriske område. I det følgende diskuteres undersøgelsens fund både i forhold til tidligere undersøgelser og i forhold til nyere forskning inden for musikterapi i psykiatri, og endelig perspektiveres der i forhold til om fundene kan anvendes til at pege på fremtidige indsatsområder for musikterapi i psykiatrien.
Denne undersøgelse blev gennemført i vinteren 2013-14 og indgik delvist som materiale for et andet studie med fokus på validering af et spørgeskema (HAQ-II). Dette er publiceret i Hannibal, Domingo, Valentin, & Licht (2017). I den undersøgelse indgik ikke data fra retspsykiatrien, og derfor er materialet i indeværende undersøgelse større og bredere. Data er indsamlet fra et begrænset udsnit af de institutioner i socialpsykiatrien, der på det tidspunkt tilbød musikterapi. I det lys er data ikke repræsentative for hele socialpsykiatrien. I 2014 var 13 musikterapeuter ansat forskellige steder i psykiatrien. Af de 13 deltog 7 musikterapeuter i undersøgelsen. De fordelte sig på 4 i hospitalspsykiatrien, 1 i retspsykiatrien og 2 i socialpsykiatrien. Aktuelt (2021) er der kommet endnu flere musikterapeuter inden for psykiatrien, så i dag er der 12 ansatte musikterapeuter i hospitalspsykiatrien, 7 i socialpsykiatrien, 0 i retspsykiatrien og dertil 4 musikterapeuter der bl.a. arbejder inden for behandling af misbrug/dobbeltdiagnoser og De særligt sikrede pladser (Frederikssund og Skejby). Man kan ud fra disse oplysninger konkludere, at musikterapi pt. anvendes i stigende grad.  
Materialet indsamlet til dette studie underbygger det indtryk, at musikterapi kan spille en aktiv rolle i psykiatrien som behandlingstilbud til en gruppe patienter med skizofreni, der dels har vanskeligt ved at modtage psykoterapi og dels er karakteriseret ved forekomsten af negative symptomer. I materialet ses det, at musikterapi har højt fremmøde og lavt drop out for denne målgruppe. Dette uanset om de behandles i hospitals- eller socialpsykiatrisk regi. For målgruppen i retspsykiatrien er fremmødet mere ustabilt, og det er kendt at denne målgruppe er generelt dårligt fungerende. Dette kan muligvis forklares med at målgruppen i retspsykiatrien har en anden profil med betydelige funktionsnedsættelser, som påvirker evnen til fremmøde og motivation for behandling. At alliancen kan udvikles med denne målgruppe, er fornylig dokumenteret i et kvalitativt forskningsprojekt (Frederiksen, 2019).
Konklusion:
Denne undersøgelse bekræfter hypotesen om, at patienter har høj adherence til musikterapi, forstået som højt og stabilt fremmøde for patienter i hospitals- og socialpsykiatri. Hypotesen holder dog ikke for patienter i retspsykiatrisk regi. Videre kan hypotesen om et lavt drop-out bekræftes specifikt indenfor musikterapi i social- og hospitalspsykiatrien. 
Den helt fremtrædende målgruppe var personer med skizofrenidiagnoser, som udgjorde over 2/3 af alle deltagere i undersøgelsen. Dette bekræfter, at musikterapi ofte gives til denne målgruppe. Målgruppen for musikterapi i hospitalsregi er mere blandet. 
Undersøgelsen giver et billede af en bred anvendelse af forskellige musikterapiinterventioner. 
Der er både fokus på patogenese og salutogenese i behandlingen for to tredjedele af terapeuternes vedkommende, men en tredjedel har også et rent ressourceorienteret fokus. 
Undersøgelsen underbygger en antagelse om, at musikterapeuter uddannet på Aalborg Universitet praktiserer med en høj grad af metodefrihed og med en eklektisk tilgang til både teori og metode. 

For fremtidige undersøgelser kunne det være relevant at fortsætte registreringen af de personer, der modtager musikterapi, med henblik på at følge hvilke målgrupper der modtager behandlingen. 
Der er endvidere behov for at undersøge udviklingen af den terapeutiske arbejdsalliance, da dette er et vigtigt argument for anvendelse af musikterapi til personer, der er særligt belastede og sårbare som følge af deres psykiske tilstand og som har vanskeligt ved at indgå i traditionelle samtalebaserede terapiforløb.  

